FI Euroopan unionin virallinen lehti C 243/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 243/05)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CHAMOMILLA BOHEMICA”

EY-nro: CZ/PDO/005/0411/28.10.2004

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6 Puhelin: (420) 220 383 111 Faksi: (420) 224 324 718 Sähköposti: posta@upv.cz

2. Ryhmittymä:

Nimi: LEROS, s.r.o., zastupující skupinu producentů Osoite: U Národní galerie 470 CZ-150 00 Praha 5-Zbraslav Puhelin: (420) 257 898 111 Faksi: (420) 257 921 328 Sähköposti: leros@leros.cz Kokoonpano: tuottaja/jalostaja ( X ) muu ( )

3. Tuotelaji:

Luokka 1.8: Muut liitteeseen I kuuluvat tuotteet

4. Tuote-eritelmä

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Chamomilla Bohemica”

”Chamomilla Bohemica” on perinteinen nimitys Böömin alueilla kasvatettavalle kamomillankukalle.

4.2 Kuvaus: Kuivattu kamomillankukka (flos Chamomilla vulgaris) — Matricariae flos, Matricaria recutita (L.) Rauschert, Chamomilla recutita (L.) Rauschert.

”Chamomilla Bohemican” erityispiirteenä on sen haihtuvan öljyn pitoisuus, joka on enimmillään 1 %. Haihtuvan öljyn tärkein vaikuttava aine on kamatsuleeni, jonka sisältö yrtissä on keskimäärin 0,06–0,07 %. Tämän vuoksi ”Chamomilla Bohemica” ylittää laadultaan muilta maantieteellisiltä alueilta tulevat yrtit. Se ylittää kamomillankukalle Tšekin farmakopeassa 1997 ja 2002 asetetut laatuvaatimukset. Tšekin farmakopean vuoden 2002 laitoksen täydennysosassa todetaan, että ”1 kg kuivattua yrttiä sisältää vähintään 4 ml väriltään sinistä haihtuvaa öljyä ja vähintään 0,25 % apigeniini-7-glukosidia. Haihtuvan öljyn pääainesosat ovat seskviterpeenit, joita on noin 50 % öljystä ((-)-alfa-bisabololi, bisabololoksidi A ja B ja (-)-bisabolonoksidi A). Haihtuvan öljyn muihin ainesosiin kuuluu kamatsuleeni (vähimmäispitoisuus 0,035 %). Haihtuvan öljyn lisäksi yrtti sisältää kumariineja (umbelliferoni ja herniariini), flavonoideja (apigeniini-7-glukosidi ja sen johdannaiset, luteoliini, kversetiini ja isoramnetiini) vähintään 0,01 % sekä atsuleeneja vähintään 0,02 %. Flavonoideilla, joita on yrtissä 0,015 %, on spasmolyyttisiä vaikutuksia. Spiroeettereillä, joiden sisältö on 0,03 %, on bakteriostaattisia ja fungisidisia ominaisuuksia.””Chamomilla Bohemican” haihtuva öljy ei saa osoittaa merkkejä ruskeasta väristä ohutkerroskromatografiassa, ja sen kamatsuleenipitoisuuden on oltava keskimäärin välillä 0,06–0,07 %. Se saatetaan markkinoille yrttijuomana joko pussi- tai irtoteenä (50 g:n pakkauksissa) tai 14 kg:n tukkupakkauksissa.

4.3 Maantieteellinen alue: Böömi eli läänit Praha, Keski–Böömi, Etelä–Böömi, Plzeň, Karlovy Vary, Ústí nad Labem, Liberec, Hradec Králové ja Pardubice kokonaisuudessaan sekä Vysočinan läänistä Havlíčkův Brodin, Jihlavan ja Pelhřimovin alueet. Raja perustuu Tšekin perustuslailliseen lakiin 347/1997, jolla luotiin ylemmät alueelliset itsehallintoyksiköt ja muutettiin Tšekin kansallisneuvoston perustuslaillista lakia 1/1993 (tasavallan perustuslakia).

”Chamomilla Bohemican” viljelyalueet Böömissä määräytyvät seuraavien maaperä- ja ilmasto-olosuhteiden perusteella: hietamaat (luokituksessa mustamulta, ruskomaa ja valkosavimaannokset), joiden pH on välillä 7,3–8,1. Ilmasto-olosuhteet: vuosisademäärä keskimäärin 500–700 mm/m2, korkeus merenpinnasta 230–480 m.

4.4 Alkuperätodisteet: Jalostajat pitävät kirjaa toimittajista, joihin kohdistuu valvonta eri tuotantovaiheissa (kylvö, kasvu, sadonkorjuu, kuivaus, varastointi ja käsittely). Kirjaa pidetään myös valmiiden tuotteiden vastaanottajista.

Tuote-eritelmään liittyvästä valvonnasta huolehtii valtion maatalous- ja elintarvikeviraston (Státní zemědělská a potravinářská inspekce) paikallinen aluevirasto.

4.5 Tuotantomenetelmä: Kamomilla on hyvin mukautumiskykyinen kasvi, mutta sen sisältämät aineet reagoivat voimakkaasti ympäristöolosuhteisiin muun muassa seuraavien tekijöiden vaikutuksesta:

Kylvön valmistelu: Kamomilla ei ole vaativa esikasvinsa suhteen. Kamomilla vaatii keskisyvän kynnön, pintaäestyksen ja rikkakasvittoman maaperän.

Kylvö: Kylvö koneilla, joilla saavutetaan suuri kylvötarkkuus, kylvämisen jälkeen maan tasoitus, siemenmäärä 20 g/aari.

Kasvukausi: Maanparannus kemiallisilla lannoitteilla (esim. NPK tai Cererit).

Sadonkorjuu ja jälkikäsittely: Kukinnot poimitaan heti kukkimisen jälkeen käsin tai automaattisilla sadonkorjuukoneilla (tuotemerkit Neset ja Unag). Suositeltu kuivatuslämpötila on enintään 40 °C. Kuivauksen jälkeen sato lajitellaan ja puhdistetaan.

Edellä mainitut vaiheet on toteutettava rajatulla maantieteellisellä alueella, jotta kohdassa 4.2 mainitut raaka-aineen erityisominaisuudet säilyisivät.

Varastointi ja pakkaaminen: Varastointi tapahtuu kuivissa ja hyvin ilmastoiduissa tiloissa valolta suojassa. Tuote pakataan etiketillä varustettuihin paperipusseihin, joilla on tietty yksikköpaino. Näitä toimia (ml. lopullinen pakkaaminen kuluttajapakkauksiin) ei tarvitse suorittaa rajatulla alueella, mutta niiden yhteydessä on noudatettava voimassa olevia normeja ja määräyksiä.

4.6 Yhteys maantieteelliseen alkuperään: Vaikka hyvälaatuista kamomillaa on Tšekinmaalla viljelty jo aikaisemmin, ”Chamomilla Bohemica” vakiinnutti nimensä varsinaisesti vasta 1950-luvulla, kun ulkomailta tuleva kysyntä kasvoi merkittävästi ja ”Chamomilla Bohemica” haluttiin erottaa muista kamomillatuotteista. Nimestä tuli symboli kamomillalle, jolla on tietyt ominaisuudet (ks. kohta 4.2) ja niiden takeena erityiset luonnonolosuhteet. Tämä ainutlaatuisuus johtuu viljelyalueeseen liittyvistä eri tekijöistä, kuten ilmastosta, maaperästä ja sadonkorjuutavoista (keskisademäärä 500–700 mm/m2, hietamaaperä jonka pH 7,3–8,1). Sademäärä ja oikein valittu maaperä ovat pääasialliset sadon laatuun vaikuttavat tekijät. Lisäksi korkeus merenpinnasta ja auringonvalon määrä vaikuttavat merkittävästi haihtuvan öljyn ja kamatsuleenin pitoisuuteen. Laatunsa vuoksi ”Chamomilla Bohemica” on saavuttanut menestystä messuilla ja näyttelyissä (esim. SALIMA ja Země živitelka), joissa sille on myönnetty tunnustus ”Kvalitní výrobek” (laatutuote). Tuotemerkit Neset ja Unag ovat kamomillan säästävämpää sadonkorjuuta varten kehittäneet erityisiä sadonkorjuukoneita.

”Chamomilla Bohemica” alkuperänimitys on rekisteröity Tšekin alkuperänimitysten rekisteriin 21. tammikuuta 1975 numerolla 84, ja sen on suojattu myös Portugalin kanssa tehdyn kahdenvälisen sopimuksen puitteissa.

4.7 Valvontaelin:

Nimi: Státní zemědělská a potravinářská inspekce — inspektorát v Praze Osoite: Za opravnou 4 CZ-150 00 Praha 5 Puhelin: (420) 257 199 511 Faksi: (420) 257 199 529 Sähköposti: praha@szpi.gov.cz

Valvonnasta huolehtivat myös kyseisen keskusvalvontaelimen paikalliset aluevirastot alueilla, joilla tuotantoa ja jalostusta harjoitetaan.

4.8 Merkinnät: ”Chamomilla Bohemica” -nimi on mainittava näkyvästi pakkauksen etupuolella (isolla kirjasinkoolla).

(1) EUVL L 93, 31.3.2006, s. 12.